Laulavan vallankumouksen keskeinen yhteinen ponnistus oli ns. Baltian ketju 23. elokuuta 1989. Sen järjestelykomitean virolaista osaa johti Andrus Öövel. Öövel itse toimi aktiivina myös ajan keskeisessä virolaisessa Kansanrintamassa. Itsenäistymistä edeltävään vaiheeseen liittyi myös Viron venäläisten ns. Inter-liikkeen kannattajien tunkeutuminen väkivaltaisesti Toompeanmäelle toukokuussa 1990. Tunkeutuminen saatiin kukistettua, mutta se johti kodinturvajoukkojen muodostamiseen, ja Öövelistä tuli järjestön esikuntapäällikkö ja edelleen komentaja vuosiksi 1990-1993. Kodinturvajoukot Öövelin johdolla olivat mukana myös elokuun 1991 Neuvostoliiton vallankaappausyrityspäivinä turvaamassa Viron hallinnon rakennuksia.